SL Uradni list Evropske unije L 186/103

SKLEP KOMISIJE

z dne 24. junija 2014

o dajanju biocidnih pripravkov, ki vsebujejo baker, v promet za uporabo bistvenega pomena

(notificirano pod dokumentarno številko C(2014) 4062)

(Besedilo v angleškem, danskem, estonskem, finskem, francoskem, italijanskem, latvijskem, malteškem, nemškem, nizozemskem, poljskem in švedskem jeziku je edino verodostojno)

(2014/395/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Komisije (ES) št. 1451/2007 z dne 4. decembra 2007 o drugi fazi desetletnega delovnega programa iz člena 16(2) Direktive 98/8/ES Evropskega parlamenta in Sveta o dajanju biocidnih pripravkov v promet (1) in zlasti člena 5(3) Uredbe,

ob upoštevanju naslednjega:

(1) V skladu s členom 4 Uredbe Komisije (ES) št. 1896/2000 z dne 7. septembra 2000 o prvi fazi programa iz člena 16(2) Direktive 98/8/ES Evropskega parlamenta in Sveta o biocidnih pripravkih (2) je bil baker med drugim prijavljen za uporabo v 2., 5. in 11. vrsti izdelkov, kakor je opredeljeno v Prilogi V k Direktivi 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (3).

(2) Nobena popolna dokumentacija v podporo vključitvi bakra v Prilogo I, IA ali IB k Direktivi 98/8/ES ni bila poslana v ustreznih rokih. V skladu s Sklepom Komisije 2012/78/EU z dne 9. februarja 2012 o nevključitvi nekaterih snovi v Prilogo I, IA ali IB k Direktivi 98/8/ES Evropskega parlamenta in Sveta o dajanju biocidnih pripravkov v promet (4), ki se bere v povezavi s členom 4(2) Uredbe (ES) št. 1451/2007, se baker od 1. februarja 2013 ne daje več v promet za uporabo v 2., 5. ali 11. vrsti izdelkov.

(3) V skladu s členom 5 Uredbe (ES) št. 1451/2007 so Irska, Estonija, Italija, Poljska, Francija, Belgija, Združeno kraljestvo, Nemčija, Latvija, Finska, Luksemburg, Švedska, Danska in Malta Komisiji predložili ločene zahteve za dovoljenje dajanja biocidnih pripravkov, ki vsebujejo baker, v promet za številne uporabe.

(4) Komisija je zahteve objavila v elektronski obliki.

(5) V zahtevah je navedeno, da je prenos legionele povezan zlasti z uporabo vode, kot je pitna voda, kopalna voda, voda za prhanje in voda v hladilnih stolpih. Poleg tega je navedeno, da je legionela lahko smrtno nevarna, zlasti v ranljivih skupinah, kot so pacienti v bolnišnicah. Glede na navedbe v zahtevah je izbira ustreznega sistema za nadzor legionele zapletena in je odvisna od številnih parametrov, kot so oblika, starost in zapletenost sistema ter kemična sestava vode.

(6) Iz nekaterih zahtev sledi, da se biocidni pripravki, ki vsebujejo baker, uporabljajo za preprečevanje rasti organizmov v vodi v plavalnih bazenih, ki lahko povzročijo številne različne okužbe.

(7) Iz nekaterih zahtev poleg tega sledi, da se biocidni pripravki, ki vsebujejo baker, uporabljajo za preprečevanje rasti organizmov v glavnem dotoku sveže vode za naftne in plinske ploščadi na morju ter druge obrate na morju in obali, če je ta uporaba nujna za preprečitev zaprtja dotoka vode, ki se med drugim uporablja za predelavo, pridobivanje pitne in kopalne vode ter gašenje požarov, saj je lahko zaprtje dotoka usodno za zdravje in varnost osebja na napravi.

(8) Nenazadnje iz nekaterih vlog sledi, da se biocidni pripravki, ki vsebujejo baker, uporabljajo za preprečevanje rasti organizmov v glavnem dotoku sveže vode za ladje, kadar je ta uporaba nujna za preprečitev zaprtja dotoka vode, ki se uporablja v celotnem sistemu cevovodov in vodnem sistemu na ladji. To vključuje notranji del celotnega sistema cevovodov, kot je sistem za gašenje požara, ki je ključnega pomena za varno delovanje ladje.

(9) Na javnem posvetovanju o teh zahtevah niso bile predložene nobene pripombe. Države članice, ki so poslale zahteve, so trdile, da je na njihovih ozemljih treba imeti zadosten obseg tehnično in ekonomsko izvedljivih alternativ, ki so na voljo za nadzor legionele ali drugih škodljivih organizmov, in po potrebi za zmanjšanje tveganja zaprtja glavnega dotoka vode za obrate na morju, druge obrate na morju in obali ali na ladjah.

(10) Zato se zdi verjetno, da bi se trenutno v navedenih državah članicah pojavilo resno tveganje za javno zdravje, če se ne dovoli uporaba za nadzor legionele ali drugih škodljivih organizmov oziroma po potrebi za preprečevanje rasti organizmov v dotoku vode za naftne in plinske ploščadi na morju, druge obrate na morju in obali ali ladje. Poleg tega so lahko stroški ter logistična in praktična izvedljivost izključitve ali zamenjave sedanjih sistemov na osnovi bakra na ladjah v mnogih primerih odvračajoči. Zamenjava, če je izvedljiva, lahko vzame nekaj časa. Zato so sedaj potrebna zahtevana odstopanja za uporabo bistvenega pomena.

(11) Vendar bi morali uporabniki biocidnih pripravkov, ki vsebujejo baker, izvajati alternativne metode za nadzor legionele ali preprečevanje rasti organizmov, razen če se brez nepotrebnega odlašanja predloži popolna zahteva za odobritev bakra za uporabo v ustreznih vrstah izdelkov. Zato je primerno zahtevati, da se v takem primeru uporabnike v navedenih državah članicah pravočasno in aktivno obvešča, da se zagotovi učinkovitost navedenih alternativnih metod pred datumom, ko je treba biocidne pripravke, ki vsebujejo baker, umakniti s trga –

SPREJELA NASLEDNJI SKLEP:

Člen 1

1. Irska, Estonija, Italija, Poljska, Francija, Belgija, Združeno kraljestvo, Nemčija, Latvija, Finska, Luksemburg, Švedska, Danska in Malta lahko pod pogoji iz člena 5(3) Uredbe (ES) št. 1451/2007 dovolijo dajanje v promet biocidnih pripravkov, ki vsebujejo baker (št. ES 231-159-6; št. CAS 7440-50-8), za uporabe, navedene v prilogi k temu sklepu.

2. Če je dokumentacija za odobritev bakra za vrste izdelkov, ki so namenjeni za navedene uporabe, predložena in jo država članica, ki ocenjuje, validira kot popolno najpozneje do 31. decembra 2014, lahko Irska, Estonija, Italija, Poljska, Francija, Belgija, Združeno kraljestvo, Nemčija, Latvija, Finska, Luksemburg, Švedska, Danska in Malta še naprej dovoljujejo navedeno dajanje v promet do rokov iz člena 89 Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (5) za primere, kadar se za snov izda ali ne izda dovoljenje.

3. V primerih, ki niso navedeni v odstavku 2, lahko Irska, Estonija, Italija, Poljska, Francija, Belgija, Združeno kraljestvo, Nemčija, Latvija, Finska, Luksemburg, Švedska, Danska in Malta še naprej dovoljujejo navedeno dajanje v promet do 31. decembra 2017, če navedene države članice zagotovijo, da so uporabniki od 1. januarja 2015 redno obveščeni o neposredni nujnosti učinkovitega izvajanja alternativnih metod za ustrezne namene.

Člen 2

Ta sklep je naslovljen na Kraljevino Belgijo, Kraljevino Dansko, Zvezno republiko Nemčijo, Republiko Estonijo, Irsko, Francosko republiko, Italijansko republiko, Republiko Latvijo, Veliko vojvodstvo Luksemburg, Republiko Malto, Republiko Poljsko, Republiko Finsko, Kraljevino Švedsko, Združeno kraljestvo Velika Britanija in Severna Irska.

V Bruslju, 24. junija 2014 Za Komisijo Janez POTOČNIK Član Komisije

(1) UL L 325, 11.12.2007, str. 3.

(2) UL L 228, 8.9.2000, str. 6.

(3) UL L 123, 24.4.1998, str. 1.

(4) UL L 38, 11.2.2012, str. 48.

(5) UL L 167, 27.6.2012, str. 1.